Marianne Jelved (RV), 2006-01-24:
Der er utrolig mange banaliteter i denne verden.
Jeg skal såmænd også indlede med et par: Globaliseringen er her, og den går ikke væk.
Den manifesterer sig i forandringer, store og små, som påvirker vores arbejdsmarked, vores hverdag, vores kultur og meget, meget mere.
Og faktisk skaber den for mange mennesker stor usikkerhed.
Nu er globalisering jo aldeles ikke noget nyt.
Globalisering har fundet sted, jeg havde nær sagt, lige siden hjulet blev opfundet, men det går bare meget stærkt i disse år, og det rammer meget synligt og meget hurtigt på mange arbejdspladser og mange andre steder i samfundet.
Og det skaber bekymring, usikkerhed.
I virkeligheden er globaliseringen jo udtryk for en konkurrence, som er stigende, om markeder, om viden, om ideer, om talenter, om gode uddannelser og meget, meget mere.
Vi har noteret os, at regeringen har valgt at tage hele det store tema op, som jo er meget, meget komplekst og sammenhængende, i Globaliseringsrådet.
Jeg indrømmer, at det synes Det Radikale Venstre ikke er noget helt fremragende idé, men regeringen må jo finde sin arbejdsform, som den nu kan bedst.
Vi har brugt tiden, mens vi venter på regeringens initiativer, på at lave vores egen udgave i Det Radikale Venstre, der hedder »Det kreative Danmark«, og det rejser vi rundt i landet og snakker med utrolig mange forskellige slags mennesker om, fordi det også handler om de udfordringer, vi står over for, og mulige svar og mulige løsninger.
Dansk film, design, vindmøller, andelsbevægelse, man kunne blive ved, er udtryk for det.
Det betyder ikke, at alting bare kan være, som det er.
Globalisering betyder netop, at alting er nødt til hele tiden at blive kigget på, for at vi kan finde ud af, om vi gør det rigtige eller vi skal gøre det bedre.
Vi skal gøre det bedre på vores uddannelse, i vores folkeskole, i vores forskning, i vores innovative forsøg, altså iværksættermuligheder osv.
Ingen steder gør vi det dybest set godt nok, men der er ingen grund til at lamme folks og menneskers åbenhed over for at tage fat i fremtiden på en konstruktiv og tillidsfuld måde i samarbejde med naboer, venner, arbejdskammerater osv. osv. ved hele tiden at sige, at det er forfærdeligt, det, der foregår.
Det er ikke forfærdeligt, det, der foregår, men det kan blive det, og der er meget af det, regeringen gør, som gør, at man kan frygte, at det kan gå galt.
Jeg har lige netop set, at der er indgået en ny aftale om et nyt formål for folkeskolen, og der står sandelig, at folkeskolen i samarbejde med forældrene skal give eleverne kundskaber og færdigheder.
Det trækker folkeskolen en helt forkert vej.
Og sådan er der så meget.
Vi har også brug for at opruste, for at skabe den tillid, som mennesker har brug for, når deres arbejdsplads bliver nedlagt, så vi genetablerer mulighederne for, at man kan selv rundtomkring i lokalsamfundet – det er folkeoplysning, det er folkeuniversiteter, det er Foreningsdanmark, det er den frivillige sektor – og give dem bedre muligheder.
Lige nu drukner det hele i besparelser og i bureaukrati, så man næsten ikke fatter det.
Derfor har vi nu skabt en overskrift – det er banalt igen, jeg beklager: Slip skolerne fri, slip uddannelserne fri.
Hvad ligner det at lave en universitetsreform med eksterne bestyrelser for at skabe bedre forbindelse mellem aftagerne af universiteterne og universiteterne selv, og så sidder regeringen her i sin visdom med sit flertal og afskaffer gruppeeksamen?
Hvad var det, statsministeren sagde i en af sine nylig afholdte taler?
Han sagde: Vis samfundets institutioner tillid.
Og hvad er det, der sker?
Der sker en bureaukratisering, en regulering og en kontrol, som dræber utrolig meget.
Det er jo ærgerligt, at der kun er 5 minutter, det var tider, dengang der var 20 minutter, men jeg vil gerne også nå at sige, at Danmark jo også som et rigt land – og det er jo utroligt, at vi er så velfungerende og så rige, og at vi kan så mange ting med så elendige institutioner, vi har i vores bagage, som Det Konservative Folkeparti ikke har været medansvarlig for, det er rigtigt, men vi klarer os dog – er dybt afhængigt af vores omverden, vi er dybt afhængige af, at vi kan få de internationale samarbejdsorganisationer til at fungere og trække den rigtige vej, til at øge forskningen, og der er vi enige med statsministeren i, at der skal sættes ind i EU-samarbejdet og skabes opbakning, så der kan trækkes med på noget, der kan rejse vidensniveauet og forskningen i hele EU.
Men slip dog institutionerne fri, tro på folk, giv dem nogle muligheder.
Vis tillid, giv ansvar.
I virkeligheden er det jo en meget industrisamfundsagtig måde at tænke på, når man skaber reguleringer og kontrol og styring, som vi ser på flere og flere områder i samfundet.
Det er jo en industrisamfundsmåde at tænke på.
Det er slet ikke sådan, moderne virksomheder tænker.
De sætter nogle andre mål op, som engagerer medarbejderne, som giver medarbejderne mulighed for at bruge deres kreativitet, skabe resultater, finde nye veje, nye løsninger.
Det er det, der er brug for, og det er det, »Det kreative Danmark« skal handle om.
Derfor en appel til statsministeren om at se de muligheder, som faktisk kunne være der, hvis man turde slippe Danmark fri.
Det er det, Det Radikale Venstre vil arbejde for.